उमर अब्दुल्ला गी शैद एह् गलाना चंगा लगदा ऐ जे ओह् कथनी च नेई बलके करनी च विश‌‍‍‍‍‍‍वास रक्खदे न। ओह्‌दे हाल गै कम्म ओह्‌दे शब्दें दे मायाजाल दा खुलासा करदे न। ऐसे पराजित ते दलबदलू मेदवारें दे नामांकनें गी मंजूरी देइयै जो संविधान दे प्रावधान गी संतुश्ट नेईं करदे न, उमर ने अपने पूर्ववर्तियें दे कदमें दा गै अनुसरन कीता ऐ। ओह्‌दे दा लालच देइयै विपक्षी पार्टी दे माह्‌नू गी अपने खेमे च शामल करना मौलिकताहीन कम्म गै नेई ऐ बलके अपने अधिकारें दा दुरूपयोग करना ऐ। राज्यपाल गी परिषद् दे मेदवारें दी भेजी गेई पैह्‌ली सूचि च राज्य दे सेवानिवृत्त मुक्ख सचिव शेचा गुलाम रसूल दा नां बी शामल हा। ब इस सूचि च रसूल दी थाह्‌र परदेसी दा नां शामल करने लेई सूचि गी वापिस मंगोआई लैता गेआ। एह् मामला सिद्धा-सिद्धा संवैधानिक छल्ल दा ऐ ते रहानगी इस गल्ल दी ऐ जे राज्यपाल ने एह्‌दे उप्पर मनाही नेईं कीती। इस संदर्भ च जेह्‌ड़ा होआ उसी दिक्खियै ते स्हेई लगदा ऐ जे राज्य दा उच्च सदन अपने कम्में, गी करने च सूक्षम नेईं ऐ ते एह् दिक्खदे होई उसी खत्म करी देना चाहिदा की जे ओह् पूरी चाल्ली कन्नै राज्य खजाने उप्पर भार ते लोकतंत्र उप्पर कलंक न जिसी सरकारें अपने संकुचित राजनीतिक उद्देश्यें दी पूर्ति लेई प्रयोग करदी ऐं ते कुसै नसकान दे बगैर इस चाल्ली दे छल्ल गी खत्म करी देना चाहिदा।